Simon Emil Ammitzbøll (UFG), 2009-04-17:
En forespørgsel om antisemitisme må, som ministeren også var inde på,
give de mest forfærdelige billeder, de mest forfærdelige tanker, de mest forfærdelige associationer, som man overhovedet kan have.
Antisemitisme er jo noget, som vi som europæere ikke alene har en meget konkret forbindelse til, en historisk forbindelse til, på grund af holocaust, Hitlertysklands forfærdelige forbrydelser, Stalins Sovjet og deres forfølgelser også af jødiske mindretal i større dele af den kommunistiske blok i Østeuropa, også efter anden verdenskrig.
Antisemitisme var herudover jo også rimelig udbredt i mange europæiske lande allerede før fascismens og nazismens indtog og hærgen, desværre.
I vores del af Europa troede man, at der var sat en stopper for antisemitisme med Hitlertysklands totale nederlag i 1945.
Antisemitismen blev simpelt hen ikke stueren, ikke mulig at have som synspunkt, og de forfærdelige forbrydelser, som blev oprullet efter anden verdenskrig, gjorde, at antisemitismen forsvandt fra den politiske dagsorden i vores del af verden.
Derfor er det selvfølgelig også så meget mere forfærdeligt, at antisemitismen igen stikker sit forfærdelige ansigt frem.
Og jeg er fuldstændig enig i den reaktion, der har været fra undervisningsministerens side, i forhold til at der selvfølgelig ikke skal være offentlige embedsmænd, det være sig skoleledere eller andre, der opfordrer jøder til ikke at bruge offentlige institutioner sådan for deres eget bedste.
Altså, det er da en skandale, og det manglede bare andet, end at undervisningsministeren reagerede sådan, som han gjorde, og sådan, som vi selvfølgelig alle sammen reagerede.
Vi skal forholde os til de problemer, der er, og hvis der er visse miljøer, hvor der er større problemer med antisemitisme, skal man ikke sige, at problemerne ikke eksisterer, så skal man forholde sig til dem og se på, hvad man kan gøre for at ændre det, for at holdningsbearbejde, for at sørge for, at vi kan komme antisemitismen til livs.
Og jeg medgiver også, at hvis det er Israel-Palæstina-konflikten, som trækkes til Danmark og medfører, at vi får nogle af de her problemer, må vi også tage afstand fra det og bekæmpe det.
Derfor er jeg sådan set også meget tilfreds med anden del af det forslag til vedtagelse, som Venstre, Konservative og Dansk Folkeparti har fremsat, nemlig at Folketinget pålægger regeringen inden udgangen af 2009 at udarbejde og fremlægge en handlingsplan, der skal sikre, at religionsfriheden og andre grundliggende frihedsrettigheder genoprettes osv. Jeg synes bare, at det er utrolig ærgerligt, hvis man alene prøver at gøre problemer med antisemitisme til en konflikt, der handler om jøder imod muslimer.
Det er ikke det, der er det interessante.
Det interessante er, at vi skal bekæmpe antisemitismen.
Og jeg vil sige det, fuldstændig som en tidligere ordfører også sagde, da han var heroppe på talerstolen, nemlig at hvis der havde ligget et forslag, der hed »Folketinget tager ministerens svar på forespørgslen til efterretning«, så havde jeg også stemt for.
Og jeg tror i virkeligheden, at hele Folketinget havde stemt for, for det var en både smuk og klog tale, som ministeren holdt.
Det er så ærgerligt, at ministerens partifælle ikke kunne holde samme niveau, da man skulle finde på en fælles vedtagelse sammen med De Konservative og Dansk Folkeparti.
Jeg synes, at det er godt, at vi tager fat om problemerne, jeg synes, at det er godt, at vi ikke lader være med at tale om de ting, der er reelle problemer, og jeg synes, det er vigtigt, at vi i fællesskab sørger for at stoppe den diskrimination, der er, de overfald, der er, og de forbrydelser, der begås.
Det har man gjort gennem en lang række lovgivningsinitiativer, man har strammet op, men der skal gøres mere, og det er derfor, jeg støtter anden del.
Men koblingen, der prøver at gøre hele det her bare til en kamp mellem jøderne og muslimerne, fordi kampen imod muslimerne er det, Dansk Folkeparti lever af, gider jeg og Borgerligt Centrum ikke at medvirke i.
Derfor kan vi ikke stemme for VKO's forslag til vedtagelse.
Jeg mener, at det er ærgerligt, at VK endnu en gang har ladet sig besnære af Dansk Folkeparti, og det viser jo til fulde, hvorfor der er brug for, at der er et borgerligt parti, der kan trække VK-regeringen i en anden retning.
Jeg medgiver hr. Martin Henriksen, at det bedste havde været, at Folketinget i enighed havde taget ministerens tale til efterretning, for så havde vi både en god analyse og en fremadrettet handling, som vi alle sammen kunne være enige om.
Det medgiver jeg.
Dog vil jeg sige til Dansk Folkepartis uddannelsesordfører, hvis han ikke selv har læst eller har kunnet læse det, at der faktisk står i det forslag til vedtagelse, at den lovgivningsmæssige indsats ikke kan stå alene, men at uddannelse og holdningsbearbejdelse også er vigtige elementer i bekæmpelsen af antisemitisme og fremmedhad.
Men det bedste havde været, at vi alle 179 kunne have stået bag den kloge analyse og de initiativer, som ministeren lagde frem i sin tale.